Diari Oficial de la Generalitat Valenciana


Sumari del DOGV 9964, del 24-10-2024 (2024/11650)

ANUNCI pel qual se sotmeten a informació pública les empreses que han sol·licitat l'exclusió del comerç de drets d'emissió de gasos d'efecte d'hivernacle per al període 2024-2025.
-----------------------------------------------------------------------------------------------------------------------------------------------------------------------------------

### Dades del document

Número de DOGV
:   9964

Data del DOGV
:   24-10-2024

Secció del DOGV
:   V. ANUNCIS - C) ALTRES ASSUMPTES

Número del document
:   2024/11922

CVE
:   YONU-A-5099-60424

Data del document
:   17-10-2024

Organisme emissor
:   Conselleria de Medi Ambient, Infraestructures i Territori

Tipus de document
:   Anunci

De conformitat amb la disposició addicional quarta de la Llei 1/2005, de 9 de març, per la qual es regula el règim de comerç de drets d'emissió de gasos d'efecte d'hivernacle, l'òrgan autonòmic competent podrà acordar, amb l’informe favorable previ del ministeri, l'exclusió, a partir de l'1 de gener de 2021 i fins al 31 de desembre de 2025, de les instal·lacions que tinguen la consideració de xicotets emissors o siguen hospitals, quan els respectius titulars de les instal·lacions ho hagen sol·licitat i hagen acreditat el compliment dels requisits que s'hi establixen.

El Reial decret 18/2019, de 25 de gener, pel qual es desenrotllen aspectes relatius a l'aplicació del règim de comerç de drets d'emissió de gasos d'efecte d'hivernacle en el període 2021-2030, establia que la sol·licitud d'exclusió per al període 2021-2025 havia de presentar-se abans del 28 de febrer de 2019.

D'acord amb l'última modificació de la Directiva 2003/87/CE del Parlament Europeu i del Consell, de 13 d'octubre de 2003, per la qual s'establix un règim per al comerç de drets d'emissió de gasos d'efecte d'hivernacle, les instal·lacions d'assecat o calcinació de l’algeps o producció de plaques d’algeps laminat i altres productes d’algeps, amb una capacitat de producció d’algeps calcinat o algeps secundari assecat superior a un total de 20 tones diàries, a partir de l'1 de gener de 2024 estaran sotmeses al règim de comerç de drets d'emissió. Davant esta situació especial, la Comissió Europea ha decidit permetre l'exclusió d'estes instal·lacions per als anys 2024 i 2025, de conformitat amb l'article 27 la Directiva 2003/87/CE, sempre que es complisquen les següents condicions:

– Complir els requisits d'exclusió:

> > > •  Emissions per davall de 25.000 tCO2,

> > > •  Si realitzen activitats de combustió, tindre una potència tèrmica instal·lada inferior a 35 MW.

– Haver sol·licitat la seua exclusió per al període 2026-2030.

A la Comunitat Valenciana l'única instal·lació del sector de l'algeps que ha sol·licitat l'exclusió per al període 2024-2025, complix les citades condicions i s'ha admés a tràmit, és la instal·lació de l'empresa Saint Gobain Placo Iberica, SA, situada a Soneja (Castelló).

S'obri un període d'informació pública de tres mesos a partir de l'endemà de la publicació d'este anunci en el *Diari Oficial de la Generalitat Valenciana*, en el qual podran presentar-se totes les al·legacions que es consideren oportunes, tot això d'acord amb l'apartat segon de la disposició addicional quarta de la Llei 1/2005, així com amb la Llei 39/2015, d'1 d'octubre, del procediment administratiu comú de les administracions públiques.

Si durant el període d'informació pública l'empresa desistix de la sol·licitud d'exclusió, es dictamina que l'activitat desenrotllada en les seues instal·lacions no està inclosa dins del règim de comerç d'emissions o no complixen els requisits per a excloure's d'este, es donarà per finalitzat este tràmit per a esta instal·lació i s’arxivarà l'expedient.

  

València, 17 d'octubre de 2024

Jorge Blanco Coll

Director general de Qualitat i Educació Ambiental